REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/209 -13

29. maj 2013. godine

B e o g r a d

ZAPISNIK

42. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 29. MAJA 2013. GODINE

Odbor je, u skladu sa članom 44. stav 4. Poslovnika Narodne skupštine, ovu sednicu održao **zajedno sa** Odborom za privredu, regionalni razvoj, trgovinu, turizam i energetiku.

Zajednička sednica je počela u 12,20 časova.

Zajedničkom sednicom je predsedavala dr Aleksandra Tomić, predsednica Odbora za privredu, regionalni razvoj, trgovinu, turizam i energetiku.

Pored predsednice Odbora, Vesne Kovač, zajedničkoj sednici su prisustvovali članovi Odbora: Zoran Antić, Veroljub Arsić, Vojislav Vujić, Bojan Đurić, Radmilo Kostić, Zoltan Pek, Đorđe Stojšić i Momo Čolaković i zamenici članova Odbora: Mirko Čikiriz umesto člana Odbora Žike Gojkovića; Dejan Radenković umesto člana Odbora Zorana Kasalovića; dr Vladimir Marinković umesto člana Odbora dr Milorada Mijatovića, Boško Ristić umesto člana Odbora Aleksandra Senića i Milan Kovačević, umesto člana Odbora Dragana Tomića.

Zajedničkoj sednici nisu prisustvovali članovi Odbora: mr Božidar Đelić, Žika Gojković, Zoran Kasalović, dr Milorad Mijatović, Radojko Obradović, Dušica Nikolić, Aleksandar Senić i Dragan Tomić.

Zajedničkoj sednici su prisustvovali i Vladimir Ilić, zamenik člana Odbora, Vesne Kovač i Zoran Pralica, zamenik člana Odbora Radmila Kostića.

Zajedničkoj sednici dva odbora su prisustvovali narodni poslanici Marijan Rističević i prof. dr Marko Atlagić, koji nisu članovi odbora.

 Na poziv predsednica dva odbora, zajedničkoj sednici su prisustvovali: Aleksandar Ljubić, državni sekretar u Ministarstvu finansija i privrede; Nina Samardžić, pomoćnik ministra finansija i privrede - rukovodilac Sektora za razvoj preduzetništva i konkurentnost; Zlatko Milikić, pomoćnik ministra finansija i privrede - rukovodilac Sektora za finansijski sistem; Ivan Simič, direktor Poreske uprave; Ivica Cvetanović, predsednik Konfederacije samostalnih sindikata Srbije; Milan Knežević, potpredsednik i Milanka Jezdimirović, član Asocijacije malih i srednjih preduzeća i preduzetništva Srbije; Dragoljub Rajić, direktor i Dušan Korunoski, generalni sekretar Unije poslodavaca Srbije; prof. dr Ljubomir Madžar, ekonomista i dr Miroslav Zdravković, urednik sajta „Makroekonomija“.

 Na predlog predsednice Odbora, Vesne Kovač, Odbor je jednoglasno utvrdio

D n e v n i r e d

1. Stanje u privredi Srbije u sektoru malih i srednjih preduzeća.

Uvodna izlaganja podneli su: Dragoljub Rajić, direktor Unije poslodavaca Srbije; Milan Knežević, potpredsednik Asocijacije malih i srednjih preduzeća i preduzetništva Srbije; Ivica Cvetanović, predsednik Konfederacije samostalnih sindikata Srbije i prof. dr Ljubomir Madžar, ekonomista. Oni su obrazložili stanje u privredi i izneli predloge mera za rešavanje ekonomske krize u Srbiji.

Predstavnici privrede su naveli da su još 2008. godine, kada je počela svetska ekonomska kriza, upozoravali da će se kriza u Srbiji prvenstveno iskazati kroz rast nezaposlenosti i predlagali mere za rasterćenje privrede. Prema statističkim podacima, 2008. godine je, zbog visokih poreza, doprinosa i drugih naknada, oko 30% novootvorenih firmi zatvarano posle dve i po godine od osnivanja, a 2011. godine taj procenat je porastao na 49%. Danas se oko 220000 preduzetnika nalazi u teškoj situaciji zbog negativnog ekonomskog trenda, u padu su investicije, kupovna moć građana, plate, broj zaposlenih, a više od polovine ukupnog prometa roba i usluga obavlja se u sivoj ekonomiji, tj. ne evidentira se i ne podleže plaćanju poreza i drugih dažbina. Ne vrši se na efikasan način carinjenje robe, carinski nadzor i kontrola prometa robe i usluga sa inostranstvom, na vrednost ukupno uvezene robe se ne plaća carina, ni PDV. S druge strane, oni koji zakonito posluju, izdvajaju 63% neto zarade za poreze i doprinose, plaćaju troškove prevoza radnika, naknade za bolovanja do 30 dana, otpremnine za penzionisanja ili otpuštanja. U januaru i februaru 2013. godine, u trgovini je ugašeno 9200 radnih mesta.

 Deficit u budžetu u prvom kvartalu 2013. godine iznosio je 50 milijardi dinara i moguće je da na kraju godine iznosi 1,8 milijardi evra, odnosno 6% BDP-a, a Zakonom o budžetu Republike Srbije za 2013. godinu predviđen je deficit od 1,2 milijarde evra,odnosno 3,6% BDP-a. Pored toga, rast javnog duga je prešao zakonski limit. Iako je povećana opšta stopa PDV-a krajem 2012. godine sa 18% na 20%, budžetski prihodi rastu znatno sporije od očekivanja i nominalno su manji u odnosu na isti period prošle godine. Slično je i sa naplatom prihoda od akciza, koji je u prvim mesecima ove godine, u proseku oko 10 miliona evra mesečno niži u odnosu na isti period prethodne godine. Zabeležen je drastičan pad potrošnje, što je dovelo do pada zaposlenosti u oblasti trgovine. Računi velikog broja firmi su u blokadi, privreda duguje oko 20 milijardi evra. Pri tome, neracionalno se raspodeljuju sredstva za razne podsticaje.

 Analiza finansijskog sistema u Srbiji pokazala je da banke zauzimaju 95% finansijskog tržišta, a svega 5% osiguravajuća društva, investicioni fondovi i drugi učesnici, a da domaću štednju u iznosu od sedam milijardi evra, trenutno koriste druge države. Mere za privlačenje stranih direktnih investicija dovode do „izvlačenja“ novca iz Srbije. Kriza u poslovanju javnih preduzeća, kojima upravljaju direktori postavljeni po političkoj liniji, prenela se na brojna mala i srednja preduzeća povezana sa njima. Stoga je donošenje ekonomskih i političkih odluka u cilju iznalaženja rešenja za izlazak iz ekonomske krize neophodno.

 Ukazano je da mere štednje nisu dale rezultate, smanjenje potrošnje je delovalo na pad tražnje za robama i uslugama i dovelo do pada proizvodnje, novih otpuštanja radnika i zatvaranja privrednih subjekata. Navedeno je da je mera subvencionisanja poslodavaca za otvaranje radnih mesta nepoznata u ekonomskoj teoriji, jer svaki poslodavac sam procenjuje i nalazi račun da otvori novo rentabilno radno mesto, a da je Srbija subvencionisala „Fiat“ koji raspolaže imovinom od 80 milijardi dolara i ostvaruje 115 milijardi dolara prometa, što je više od BDP Srbije.

Predstavnici privrede i ekonomisti predložili su sledeće mere za izlazak iz ekonomske krize:

1. nadomestiti gubitak na prihodnoj strani republičkog budžeta kontrolom postupaka javnih nabavki, kontrolom naplate poreza, racionalizacijom viška zaposlenih u javnom sektoru i njihovim obučavanjem za vršenje kontrole protoka roba i usluga, u skladu sa važećim propisima;

2. javne finansije voditi u skladu sa zakonima i evropskim direktivama, na način da se iz izveštaja o trošenju javnih sredstava jasno vidi da su potrošena u skladu sa zakonom, na najefikasniji i najekonomičniji način;

3. rebalansom svesti budžet Republike Srbije u realne okvire, uz fiskalnu relaksaciju privrede i stanovništva i uz očuvanje zdravog dela privrede;

4. racionalno koristiti sredstava iz budžeta Republike Srbije na način da se dugoročno povećaju prihodi budžeta;

5. smanjiti subvencije preduzećima bez poslovne budućnosti i ukinuti subvencije poslodavcima za otvaranje novih radnih mesta;

6. povećati fiskalnu odgovornost i države i poreskih obveznika;

7. obučiti kadrove za vođenje javnih finansija i izgradnju institucija;

8. da Vlada obrazuje radno telo za suzbijanje sive ekonomije, najvećeg socijalnog i ekonomskog problema Srbije, koje će činiti državni sekretari četiri nadležna ministarstva, predstavnici privrede i nauke;

9. izgraditi institucije radi prikupljanja novca preko osiguravajućih društava i fondova, u cilju postepenog smanjenja dominantnog položaja banaka na tržištu kapitala;

10. razvijati prioritetne grane privrede na principima dobrog menadžerskog upravljanja svim resursima;

11. izjednačiti prosečne mesečne zarade po zaposlenom u javnom sektoru sa prosečnom mesečnom zaradom po zaposlenom u privredi;

12. jačati prihodnu stranu PIO fonda na principima dobrog menadžerskog upravljanja u cilju smanjenja deficita;

13. izmeniti nefunkcionalne odredbe u nizu zakona, između ostalih, odredbu o isplati otpremnina za celokupan radni staž i ukinuti propise koji otežavaju poslovanje, posebno u oblasti trgovine;

14. doneti mere za ukrupnjavanje zemljišnih poseda u poljoprivredi;

15. koristiti brojne potencijale Dunava u oblasti saobraćaja i turizma;

16. revitalizovati elektroprivredu restrukturiranjem EPS, a povećani priliv po osnovu PDV-a, usled povećanja cene električne energije, iskoristiti za zaštitu kategorija stanovništva i privrede najviše pogođenih povećanjem cene.

U diskusiji su učestvovali: Dragoljub Gajić, Milan Knežević, Mila Jezdimirović, Ivica Cvetanović, Ljubomir Madžar, dr Miroslav Zdravković, Vladimir Ilić, Dragomir Karić, Miodrag Nikolić, dr Vladimir Marinković, Boško Ristić, Vojislav Vujić, Đorđe Stojšić, Zoran Anđelković, prof. dr Marko Atlagić, dr Aleksandra Tomić, Vesna Kovač i Aleksandar Ljubić.

 Ocenjeno je da će predložene mere imati rezultat ukoliko bude sačinjen i akcioni plan za njihovo sprovođenje, sa precizno određenim rokovima i izvršiocima.

 Predstavnik sindikata je predložio da se sindikatima omogući da u Narodnoj skupštini iznesu stavove radnika prilikom razmatranja predloga zakona uvođenjem „sindikalne stolice“ i upozorio da bi rebalans budžeta i mere koje dovode do smanjenja plata u javnom sektoru mogli dovesti do porasta socijalnih tenzija, posebno u zdravstvu i prosveti. Napomenuto je da u Narodnoj skupštini već postoji „sindikalna stolica“, da sindikate predstavljaju dva narodna poslanika.

 Istaknuto je da bi, prilikom razmatranja pitanja o privrednim kretanjima u Narodnoj skupštini, trebalo uzeti u obzir i stručnu pomoć ekonomista, njihove stavove i procene.

 Pored toga, ocenjeno je da ekonomska diplomatija treba da ima plan aktivnosti za tržišta na kojima je potrebno promovisati srpske proizvode, na osnovu koga bi organizovala i ugovarala plasman srpskih proizvoda na tržišta zemalja u kojima je angažovana, a ne promociju vlasti i političara. U nekim državama, koje beleže visok privredni rast i sa kojima Srbija ima tradicionalno dobru saradnju, nema ekonomskog savetnika, dok u Sarajevu ima, iako je moguće direktno ugovariti poslove. Na ruskom tržištu ekonomski savetnik bi trebalo da bude angažovan u udaljenim delovima Ruske Federacije i u Sibiru.

 U diskusiji su obrazloženi konkretni projekti koje je pripremio Pokret za privredni preporod Srbije, čiji cilj je zapošljavanje više hiljada radnika u naredne tri godine.

 Izneto je mišljenje da su subvencije i bankarske garancije bile na raspolaganju i domaćim i stranim preduzećima, a da domaća preduzeća nisu mogla da ih iskoriste. „Fiat“ i druga preduzeća koja su iskoristila ovu mogućnost, zaposlili su preko 50000 radnika i pokrenuli izvoz proizvoda koji sadrže više od polovine domaćih komponenti. Ova mera, iako nije tržišna, imaće rezultat u izvozu od nekoliko milijardi evra do kraja ove godine. pored toga, domaća preduzeća ne mogu da konkurišu stranim za subvencionisanje otvaranja novih radnih mesta, jer ne mogu da obezbede tržište za plasman proizvoda koji nemaju brend.

 Konstatovano je u diskusiji da je privlačenje stranih direktnih investicija davanjem subvencija za radna mesta dalo dobre rezultate od početka godine, do rasta BDP je došlo zbog rasta izvoza i rasta cena poljoprivrednih proizvoda, a da je budžetski deficit rastao uz porast izvoza i stagnaciju inflacije zato što je budžet planiran u drugim uslovima.

 Potrebno je izvršiti popis domaćih proizvoda koji imaju brend i raditi na promovisanju njihovog izvoza i da bi to trebala da bude jedna od preporuka.

 Ukazano je da Srbija ima 4,2 miliona hektara obradivog zemljišta, a da se samo 200 hiljada hektara navodnjava, da prerađivačka industrija ima mogućnost da ostvari oko 100 milijardi dinara prometa,a ostvaruje samo15 milijardi. Regulativa kojom se uređuje vlasništvo nad zemljištem je komplikovana i značajno otežava donošenje odluka o ulaganju u ovim oblastima. Razlike između razvijenih i nerazvijenih opština su velike, koje bi se smanjile donošenjem zakona o socijalnom preduzetništvu. Prekomerno zapošljavanje u javnom sektoru je veliki problem i veliki trošak za državu. Tržište kapitala ne postoji, Komisija za hartije od vrednosti nema potrebne mogućnosti i funkciju za to, otvaranjem regionalne berze obveznica i akcija privreda i građani bi mogli da ostvare dodatna sredstava. Porezi i doprinosi su na visokom nivou, čime se privreda „gura“ u sivu zonu. Većina radnika prima minimalnu zaradu, zbog čega je ugrožen budžet, ali i radnici, jer nemaju kreditnu sposobnost. Ulaganje države u pojedina preduzeća dovodi do neravnopravnosti privrednih subjekata na tržištu, koja je prisutna i u oblasti obrazovanja, studenti ne mogu da biraju da li će studirati na privatnom ili državnom fakultetu, ukoliko se kvalifikuju za finansiranje iz budžeta i u oblasti zdravstva, pacijenti ne mogu da biraju da li će se lečiti u privatnoj ili državnoj praksi. Ulaganje u preduzeća u restrukturiranju predstavlja uglavnom neracionalnu upotrebu i trošenje novca iz budžeta. Mnogi problemi u funkcionisanju sistema, kao što su Gradsko saobraćajno preduzeće „Beograd“ i JP „Železnice Srbije“, mogli bi se rešiti privatizacijom.

 Državni sekretar u Ministarstvu finansija i privrede istakao je da se u Ministarstvu aktivno radi na popravljanju ambijenta za rad malih i srednjih preduzeća, koja su „kičma“ ekonomije zemlje, a prvi rezultati mera koje se sada sprovode i aktivnosti na kojima se trenutno radi, biće vidljivi krajem godine. Velika ekonomska kriza u Evropi preliva se na Srbiju, jer je evropsko tržište najveće tržište za plasman proizvoda iz Srbije.

 Na kraju je konstatovano da je neophodan konsenzus svih relevantnih subjekata o suštinskim reformama u ekonomiji Srbije, kao što su restrukturiranje javnog i bankarskog sektora i penzijskog fonda, pitanja otpremnina i subvencija, uloga ekonomskih savetnika, korišćenje postojećih resursa i strane direktne investicije.

 Izneto je da zajednička sednica dva odbora predstavlja dobar primer saradnje i da bi trebalo da se nastavi održavanjem zajedničkih sednica jednom u dva meseca, na kojima bi se u razgovoru članova dva odbora, izvršne vlasti i stručne javnosti iznela mišljenja i ocene stanja i predlagala rešenja.

 Prepis tonskog snimka zajedničke sednice Odbora za finansije, republički budžet i kontrolu trošenja javnih sredstava i Odbora za privredu, regionalni razvoj, trgovinu, turizam i energetiku, čini sastavni deo ovog zapisnika.

 Zajednička sednica odbora je zaključena u 14,45 časova.

SEKRETAR ODBORA PREDSEDNIK ODBORA

 Milena Sandić Vesna Kovač